शिक्षक दिवस के महत्व के विषय में पूर्व जस्टिस सर्वेश गुप्ता ने कहा कि तमाम प्राचीन और वर्तमान विद्वानों ने गुरू की महत्ता को सबसे ऊपर रखा है। संतों ने भी गुरू को भगवान से भी ऊपर का दर्जा दिया है। शिक्षक अपने ज्ञान तथा अनुभव के आधर पर समाज तथा देश की बौद्धिक चेतना के विकास में अपना योगदान देता है। शिक्षा के प्रसार के माध्यम से वह मानवता को पोषण प्रदान करता है। ऐसे में न सिर्फ छात्र-छात्रा बल्कि सारा समाज तथा पूरा देश ज्ञान के दीप जलाकर प्रकाश करने वाले गुरू को धन्यवाद ज्ञापित करता है तथा उन्हें सम्मानित करने का प्रयास करता है।